Maksim Shatskix: 2009-yilda “Bunyodkor”dan taklif bo‘lgandi

O‘zbekiston terma jamoasi sobiq hujumchisi Maksim Shatskix “Tezkor studiya”dagi suhbat vaqtida o‘z vaqtida Toshkentning “Bunyodkor” klubidan taklif tushganini aytdi.

“Bunyodkor” gurkiragan o‘sha yillarda menga taklif bo‘lgandi. Adashmasam, 2009-yil boshida bu borada men bilan bog‘lanishgan. Biroq bu yerda “Dinamo Kiyev”, Yevropa Chempionlar Ligasi... “Bunyodkor”ga o‘tish esa faoliyatim asta-sekin yakunlayotganini anglatgandek bo‘lardi. Shunchaki meni “Dinamo”da shunday holat kutayotganini, barchasi qayg‘uli tugashini bilmasdim. Taklif bo‘lgan, biroq men uni rad etganman”, — deydi Shatskix.
Shuningdek, “Rotor” murabbiyi kelajakda O‘zbekiston terma jamoasi yoki klublaridan taklif tushadigan bo‘lsa, uni qabul qilishga tayyor ekanini bildirdi.
“Nimaga endi yo‘q. Agar takliflar bo‘lsa, ularni ko‘rib chiqishga tayyorman”, — deydi Shatskix.
Maksim Shatskix futbolchilik faoliyati mobaynida “Dinamo Kiyev”, “Lokomotiv Ostona”, “Arsenal Kiyev”, “Goverla” va boshqa bir qator klublarda to‘p surgan.
 
Yanada ko‘proq futbol va sport yangiliklaridan boxabar bo‘lishni istasangiz, “Daryo”ning Telegram’dagi rasmiy sport kanali — @Daryo_Sport24’ga obuna bo‘ling!